Document ID: 31989R0646

*****
ΚΑΝΟΝΙΣΜΟΣ (ΕΟΚ) αριθ. 646/89 ΤΗΣ ΕΠΙΤΡΟΠΗΣ
της 14ης Μαρτίου 1989
για την αντικατάσταση σε ορισμένους κανονισμούς σχετικούς με την κατάταξη εμπορευμάτων των κωδικών που θεσπίστηκαν βάσει της ονοματολογίας του κοινού δασμολογίου που άρχισε να ισχύει στις 31 Δεκεμβρίου 1987 από τους κωδικούς που θεσπίστηκαν βάσει της συνδυασμένης ονοματολογίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 20/89 (2), και ιδίως το άρθρο 15,
Εκτιμώντας:
ότι ο κανονισμός (ΕΟΚ) αριθ. 950/68 του Συμβουλίου της 28ης Ιουνίου 1968 περί του κοινού δασμολογίου (3), όπως τροποποιήθηκε τελευταία από τον κανονισμό (ΕΟΚ) αριθ. 3529/87 (4), θέσπισε την ονοματολογία του κοινού δασμολογίου βάσει της σύμβασης της 15ης Δεκεμβρίου 1950 περί ονοματολογίας για την κατάταξη των εμπορευμάτων στα δασμολόγια·
ότι, βάσει του κανονισμού (ΕΟΚ) αριθ. 97/69 του Συμβουλίου της 16ης Ιανουαρίου 1969 περί της λήψεως μέτρων για την ομοιόμορφη εφαρμογή της ονοματολογίας του κοινού δασμολογίου (5), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (6), εκδόθηκαν από την Επιτροπή διάφοροι κανονισμοί σχετικοί με την κατάταξη εμπορευμάτων στην ονοματολογία του κοινού δασμολογίου·
ότι ο κανονισμός (ΕΟΚ) αριθ. 2658/87 θέσπισε ονοματολογία των εμπορευμάτων, που καλείται «συνδυασμένη ονοματολογία», η οποία πληροί ταυτόχρονα τις απαιτήσεις του κοινού δασμολογίου και των στατιστικών του εξωτερικού εμπορίου της Κοινότητας, και η οποία βασίζεται στη σύμβαση του εναρμονισμένου συστήματος κωδικοποίησης και περιγραφής των εμπορευμάτων, που αντικαθιστά τη σύμβαση της 15ης Δεκεμβρίου 1950·
ότι, δυνάμει του άρθρου 15 παράγραφος 1 του κανονισμού (ΕΟΚ) αριθ. 2658/87, οι κωδικοί και οι περιγραφές των εμπορευμάτων που καθιερώνονται με βάση τη συνδυασμένη ονοματολογία υποκαθιστούν εκείνους που έχουν καθοριστεί με βάση την ονοματολογία του κοινού δασμολογίου που ισχύει από τις 31 Δεκεμβρίου 1987·
ότι, για λόγους σαφήνειας και απλοποίησης, πρέπει να τροποποιηθούν ανάλογα όσοι από τους κανονισμούς αυτούς διατηρούν ένα συγκεκριμένο ενδιαφέρον και των οποίων η μεταφορά δεν συνεπάγεται καμία ουσιαστική τροποποίηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στους κανονισμούς που περιλαμβάνονται στην πρώτη στήλη του παραρτήματος, οι οποίοι αναφέρονται στα εμπορεύματα που περιγράφονται στη δεύτερη στήλη, οι κωδικοί της ονοματολογίας του κοινού δασμολογίου της τρίτης στήλης αντικαθίστανται από τους κωδικούς της συνδυασμένης ονοματολογίας που περιλαμβάνονται στην τέταρτη στήλη.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαρτίου 1989.

Labels: 12
0
3
1